Sekojuma pasākumi, ko Komisija pieņēma 2016. gada 4. oktobrī, Eiropas Parlamenta rezolūcijai par atvērtu, efektīvu un neatkarīgu Eiropas Savienības administrāciju
1.
Rezolūciju saskaņā ar Eiropas Parlamenta Reglamenta 128. panta 5. punktu, 123. panta 2. punktu un 46. panta 6. punktu ir iesniegusi Juridiskā komiteja (JURI)
2.
EP atsauces numurs: B8-0685/2016 / P8_TA-PROV(2016)0279
3.
Datums, kad pieņemta rezolūcija: 2016. gada 9. jūnijs
4.
Temats: Eiropas administratīvās tiesības
5.
Īsa rezolūcijas analīze/novērtējums un tajā izklāstītās prasības:
Eiropas Parlaments, atgādinot, ka savā 2013. gada 15. janvāra rezolūcijā tas saskaņā ar 225. pantu Līgumā par Eiropas Savienības darbību (LESD) aicināja pieņemt regulu par atvērtu, efektīvu un neatkarīgu Eiropas Savienības administrāciju atbilstīgi  LESD 298. pantam, taču Komisija attiecīgu priekšlikumu neizstrādāja, mudina Komisiju ņemt vērā Parlamenta regulas priekšlikumu un aicina Komisiju nākt klajā ar likumdošanas priekšlikumu, kas jāiekļauj 2017. gada darba programmā.
Rezolūcijai ir pievienots regulas projekts, kuru sagatavojusi 2013. gadā izveidotā JURI komitejas darba grupa, un kurā ietverta virkne administratīvo tiesību un pienākumu, ko Eiropas Parlaments vēlētos panākt.
6.
Atbilde uz prasībām un Komisijas veikto vai iecerēto pasākumu pārskats:
Komisija ir pateicīga Eiropas Parlamentam par to, ka tas ir pievērsies svarīgam jautājumam par atvērtu, efektīvu un neatkarīgu Eiropas Savienības administrāciju. Komisija ir rūpīgi izvērtējusi Eiropas Parlamenta darbu un turpinās sadarboties ar Parlamentu un citām iestādēm, izskatot visas iespējas un pārliecinošus argumentus, kur un kā var uzlabot administrācijas darbību.
Komisija ir apņēmusies nodrošināt, ka pilsoņi, uzņēmumi un ieinteresētās personas var sadarboties ar administrāciju, kas ir atvērta, neatkarīga un efektīva. Šajā nolūkā Komisijai un pārējām iestādēm un struktūrām ir stabils horizontālu noteikumu kopums, kas reglamentē tās administratīvo praksi. Cita starpā, minot tikai dažus piemērus, tas ietver labas administratīvās prakses kodeksa vispārīgos noteikumus, kā arī virkni noteikumu saistībā ar civildienesta un finanšu regulām, datu aizsardzību un piekļuvi dokumentiem. Ir svarīgi pastāvīgi pārskatīt pašreizējo kārtību, nodrošinot, ka tiek atspoguļotas visas izmaiņas, kas varētu notikt laika gaitā.
Turklāt Komisija uzsver, ka liels potenciāls ir e-pārvaldes pakalpojumiem administratīvā sloga samazināšanā un valsts pārvaldes efektivitātes palielināšanā
, kā arī ES pārredzamības portālam, kas nodrošina pilsoņiem tiešu piekļuvi informācijai, kas palīdzēs tiem būt labāk informētiem un sagatavotiem, lai varētu sekot ES lēmumu pieņemšanas procesam un piedalīties tajā.
Papildus piemērojamajiem horizontālajiem noteikumiem un prakseim, ES administrācijas darba kultūru un ikdienas darbu reglamentē labas pārvaldības principi. Šie principi ietver likumību un samērīgumu, piekļuvi lietas materiāliem un pienākumu norādīt pamatojumu, vienlīdzīgu attieksmi un nediskrimināciju, un, protams, tiesības tikt uzklausītam un tiesības attiecībā uz valodu lietojumu.
Komisija analizē katru iespējamo administratīvo kļūmi un centīsies labot tās, kas jau pieļautas. Tā arī konstruktīvi iesaistās visās Eiropas Ombuda izmeklēšanas saistībā ar tās darbību.
Tā kā ES pārvalda virkni dažādu, galvenokārt ļoti specifisku darbību, tās administrācija strādā arī saskaņā ar nozaru noteikumiem. Tiem pilsoņiem un uzņēmumiem, kuri ir saistīti ar šādām specifiskām darbībām, tiek nodrošinātas īpašas administratīvās tiesības.
Šajā posmā Komisija nav pārliecināta, vai ieguvumi, izmantojot tiesību aktu, kas kodificētu administratīvās tiesības, atsvērtu izmaksas. Sekot Parlamenta priekšlikumam nenozīmētu tikai ieviest jaunus tiesību aktus. Tam būtu vajadzīgs arī pārskatīt ievērojamu apjomu pašreizējo ES tiesību aktu. Pat tur, kur darbs veikts rūpīgi un samērīgi, kodifikācija var radīt problēmu, kā nošķirt vispārējos un īpašos noteikumus, tādā veidā nepadarot tiesību aktus vai tiesas procesus skaidrākus attiecīgajiem pilsoņiem un uzņēmumiem.
Tas arī samazinātu vajadzīgo elastību, lai pielāgotos konkrētām vajadzībām. Šīs problēmas un grūtības apliecina arī Eiropas Parlamenta regulas projekts. Tekstā nav apzināti jau spēkā esošo tiesību aktu trūkumi un pretrunas, līdz ar to nav skaidrs pamatojums, kāpēc samērīga rīcība to novēršanai būtu horizontālu tiesību aktu risinājums. Tajā nav veikts ietverto noteikumu ietekmes novērtējums.
Lai gan ir norādīts, ka  dokuments neskar spēkā esošos noteikumus un tiesības atbilstīgi konkrētiem Savienības tiesību aktiem, tas neparedz juridisku mehānismu, kas nodrošinātu nošķīrumu starp vispārējiem un īpašajiem noteikumiem. Drīzāk šķiet, ka būtu jāturpina piemērot rūpīga katra gadījuma atsevišķa analīze. Visbeidzot, ir jautājums par to, kā noteikt iestāžu un struktūru administratīvās darbības, uz kurām jaunie noteikumi attiektos.
Tā vietā, lai iesaistītos ļoti sarežģītos kodifikācijas uzdevumos ar neskaidru pievienoto vērtību, Komisija uzskata, ka būtu jāturpina risināt konkrētas problēmas, ja tādas rodas, analizēt to cēloņus un tad veikt nepieciešamās darbības.
_________
� Skatīt Komisijas sagatavoto Eiropas e-pārvaldes rīcības plānu 2016. — 2020. gadam.

